**עלית קרפ - אריאל זילבר וסותמי הפיות משמאל, הארץ, 3 בפברואר 2014**

כבר כשהחליטו [שלא להעניק לפרופ' ישראל אומן](http://www.haaretz.co.il/news/education/.premium-1.2189627), חתן פרס נובל בכלכלה לשנת 2005, דוקטור לשם כבוד באוניברסיטת חיפה, התעצבנתי כהוגן. לא שאומן צריך את הדוקטורט מאוניברסיטת חיפה; יש לו כבר כנראה כיבודים בשפע, אבל הסיבה שבגללה נשלל ממנו הכבוד הזה מעצבנת אותי: הוא נשלל ממנו, משום שדעותיו הפוליטיות לא עולות בקנה אחד עם אלה של מקבלי ההחלטות באוניברסיטת חיפה. בכל השנים הללו, שבהן אני מצביעה לשמאל, חושבת בשמאל ופועלת משמאל, הייתי בטוחה, שאנחנו, השמאלנים, פועלים גם למען הימין וחופש הביטוי שלו, שאנחנו מבינים ש"אחדות העם" היא הצירוף המכובס ל"אחידות העם", והנה התברר לי שטעיתי. יש חברים בשמאל, שגם הם, כמו יריבינו בימין, רוצים שכולם ישירו באותה מקהלה, ואם אפשר גם באותו קול ובאותו סולם, ומי שלא - יאללה הביתה, שיישב לו שם וישמיע את הדעות שלו בין ארבעת קירותיו.

ואם כבר מדברים על בית ספר, כשמביטים במבטה הצדקני של ספיר סבח, שעומדת על זה שאדם ורטה יתנצל, קשה להאמין שהדברים יוצאים מפיה של ילדה בת 17, ושמערכת החינוך הצליחה להפיק מתוכה תלמידים שכבר בגיל צעיר רוצים שכולם ידברו בתחביר שמוכר להם, באוצר המלים שהם אוהבים ושישמיעו להם את הרעיונות החביבים עליהם, ואם לא, הם ירוצו להלשין למנכ"ל אורט. אבל מה לנו השמאלנים כי נלין? הנה, גם הזמרת, המאוד אהובה, [אחינועם ניני הודיעה](http://www.haaretz.co.il/gallery/music/1.2231011), שלא תשתתף בטקס אקו"ם שבו יקבל אריאל זילבר פרס על מפעל חיים. מה קרה ניני? זילבר מזייף כשאף אחד לא שומע? הוא גונב מנגינות מאנשים ששרים במקלחת? הוא שר את ההימנון הלאומי למנגינה של ריכרד וגנר, או שהוא משמיע דעות שאת, ודרך אגב, גם אני, לא אוהבות לשמוע?

בואו נבדיל בין המדברים לבין העושים: זה עתה הודיעו אורלי וילנאי וגיא מרוז שלא ישתתפו בפסטיבל להעצמה נשית שיתקיים באילת, משום שגם אייל גולן הוזמן להשתתף בו. זה דווקא נראה לי בסדר: גולן לא מטיף לתיאוריה כזאת או אחרת, הוא, לכאורה, ניגש ישר לביצוע, ומי שמבצע, גם אם זה לא פלילי, דינו אחר ממי שמטיף. נכון, שבזמנו אמר יורם קניוק המנוח שמלים הן שהרגו את יצחק רבין, ושההסתה היא גם סוג של עשייה, ואף על פי כן, יש עדיין הבדל בין מי שמשנתו הפוליטית והחברתית אינה חביבה עלי, לבין מי שעושה מעשים המנוגדים, לכאורה, בטח לכאורה, לחוק.

**עוד כתבות בנושא**

* [**זמר הבית של כהנא לא ראוי לפרס**03.02.2014 | 18:12](http://www.haaretz.co.il/opinions/.premium-1.2234299)

אריאל זילבר לא אוהב הומואים ושמאלנים, וגם ערבים הוא מתעב, וישראל אומן מחזיק בדעות ימניות קיצוניות. ובכן, מתברר שלא כל השכל, האור והכישרון הם מנת חלקנו, השמאלנים, ההומאנים, שוחרי הטוב והצדק? כמה חבל. יש לי רעיון: בואו נחרים לא רק את אלה שלא מוצאים חן בעינינו מבית, אלא גם כל מיני כאלה שלא מוצאים חן בעינינו בעולם. נכין רשימה של אנטישמים למשל, ויש לא מעט כאלה בספרות העולמית, והם, מה לעשות, סופרים נהדרים. נפסיק לקרוא את עזרא פאונד, את ט"ס אליוט, נמחק מהספרות את דמותו של שיילוק היהודי, שרצה כזכור את לבו של הסוחר מוונציה תמורת הכסף שהלווה לו (ולחשוב שהמנוול הזה שייקספיר כתב את זה בתור קומדיה!), וגם את פייגין, היהודי המגעיל הזה באוליבר טוויסט, נעיף לפח האשפה של ההיסטוריה. נקצר טקסטים ונתאים אותם למה שעולה בקנה אחד עם האידיאולוגיה הנקייה והטהורה שלנו, ושלום ושלווה יהיו בארמונותינו, וכולם ישירו לנו באותו קול ובאותו צליל, ובמקום להתווכח נוכל להרגיש כמו היפהפייה הנרדמת, שמתה לא מדקירת הכישור, אלא סתם משעמום.

אני נורא אוהבת לחיות בארץ, ואחת הסיבות לזה היא, שכולם מתווכחים עם כולם כל הזמן. אני קוראת ליריבי בימין, אבל במיוחד לידידי בשמאל: מגדל בבל כבר נהרס, ולכל אחד מאתנו יש את הזכות לחשוב את מחשבותיו ולהביע את דעתו. יישפטו האמנים והמדענים על פי אמנותם ועל פי הישגיהם המדעיים ולא על פי דעותיהם, ואנחנו, מי שחופש הביטוי יקר ללבו, נילחם על זכותו של כל אדם להגיד את אשר על לבו.